Eugenius Prigožin
Eugenius Prigožin Res apud Vicidata repertae: Nativitas: 1 Iunii 1961; Petropolis Obitus: 23 Augusti 2023; Kuzhenkino Patria: Unio Sovietica, Russia Familia Genitores: ; Violetta Prigozhina Coniunx: Lyubov Prigozhina Proles: Polina Prigozhina, Pavel Prigozhin, Veronika Prigozhina Memoria Sepultura: Porokhovskoye Cemetery Eugenius Victoris f. Prigožin, litteris Cyrillicis Евгений Викторович Пригожин (die 1 Iunii 1961 natus; interfectus die 23 Augusti 2023 in regione Tueriensi), novem fere annos ob furta incarceratus, deinde coquus, fuit negotiator duxque mercennariorum Russus. Milites gregis Wagner, quibus praefuit, magna parte ex incarceratis Russis congeruntur: in Africa Syriaque iam diu pugnaverant; recenter incursionem Russicam in Ucrainam adiuvabant. Leninopoli (hodie Petropoli) natus est. E carcere anno 1990 absolutus, cum matre et patre pastilla botello farta in mercatu saepti Apraksin(ru) urbis nativae venditare incepit. Societatem mercatoriam cibos praecoctos venditantem, nomine Anglorussico Конкорд Кейтеринг ("Obsonatio Concordiae") anno 1996 condidit. Eodem fere tempore popinas gerere coepit, quarum primam eodem anno condidit, nomine Старая Таможня ("Doana vetus"), ubi ostentatrices nudae se monstrabant. Alteram lautissimam in Viatca flumine natantem nomine Anglico New Island ("Insula nova") anno vel 1997 vel 1998 creavit: ibi ipse Vladimiro Putin Iacoboque Chirac mense Iulio 2001, Georgio W. Bush Putinque die 25 Maii 2002 cenam intulit; ibi Putin diem natalem suam autumno 2003 celebravit. Prigožin ab his annis шеф-повар Путина (Putini archimagirus) nuncupatus est. Ex his concursibus cum Putin societas Concordiae magnopere floruit. Epula Foro Oeconomico Internationali Petropolitano(en) quotannis praebebat, ducibus gubernatoribusque et ministris civitatum plurimorum congressis. Cena inauguralis Demetrii Medvedev Russiae praeside mense Maio 2008 intulit. Convivium apud Museum Solitarium Petropolitanum anno 2003 ornavit ubi Carolus Walliae princeps receptus est. Ab anno 2012 prandia cenasque apud scholas Moscuenses, ab anno insequenti apud copias militares Russiae fere omnes parabat, aliis obsonatoribus ex hoc munere subito eiectis; sed anno 2013 requisitio ciborum militarium apud tales societates abrupta est, imperante Sergio Šoigu ministro munitionis. Quibus emolumentis divitissimus factus, Prigožin ipse luxu fruebat, sed et exercitum mercennariorum, "Grex Wagner" (ЧВК «Вагнер»), dirigere suscepit (duce militari fortasse Demetrio Utkin). Seipsum die 1 Maii 2014 condidisse praetendit. Hic grex recentius magna parte ex incarceratis Russis componitur qui, post sex menses servitii militaris, absolutionem poenae nancisci solent. Quamquam instrumenta bellica per ministerium munitionis Russicum accipit pecuniisque societatis Concordiae suppeditatur, grex Wagner a regimine Russico separatur. Ab eodem fere anno in pluribus regionibus contra inimicos Russiae modo secreto et militari agit, videlicet Ucraina orientali (anno 2014 iterumque ab 2022), Syria, Sudania, Africa Media, Libya, Malia, Venetiola. Ex eisdem pecuniis anno fere 2016 Procurationem inquisitionum interretialium(ru) in urbe nativa condidit direxitque ut in civitatibus Russiae aemulis vel inimicis res dubiae falsaeque per media socialia divulgentur atque tali confusione regimina debiliora per comitias eligantur. Duce Prigožin mercenarii gregis Wagner contra exercitum Russicum die 23 Iunii 2023 repugnaverunt demissionemque Sergii Šoigu postulaverunt. Praesidium militare Rostoviae ad Tanaim, unde incursionem in Ucrainam dirigebatur, sine proelio ceperunt expeditionemque Moscuam versus ad revendicationes (fortasse apud Putin) persequendas rapidissime susceperunt; contrarios aëre minantes interfecerunt. Putin a Moscua refugisse censetur. Alexandro Lukašenko praeside Rutheniae Albae (amborum amico) paciscante, Prigožin secessum expeditionis Moscuensis redditionemque Rostoviae decrevisse dicitur. Exsilium Minsci in Ruthenia Alba petivit, unde in Petropolim Moscuamque nonnumquam, facie dissimulata, per aëroplanum suum redit. Ille tribunique militares ibi cum Vladimiro Putin collocutus est. Mercennariis in Africa militantibus etiam post exsilium praeesse nuntiabatur. Mox autem ille et Demetrius Utkin cum sociis dum per Russiam iter faciebant aëroplano displodente interfecti sunt.